KYK: Brandstigting vermoed toe voer vir N-Kaap uitbrand | Netwerk24
Deur Charné Kemp 05 September 2019 15:14
Die brand waarin geskenkte veevoer Woensdagaand in Sutherland in die Noord-Kaap aan die brand geslaan het, is moontlik deur brandstigting veroorsaak.
Die veevoer sou Donderdag aan boere in die droogtegeteisterde gebied geskenk word. Die voer wat nie gebrand het nie, sal Vrydag aan boere geskenk word.
Ockie Muller, komiteelid van die Save the Sheep-organisasie, sê die voer het in drie hope gelê.
Die veevoer in Sutherland wat aan die brand geraak het.
"Die hope wat omstreeks 22:00 aan die brand geraak het, was 50 m uitmekaar. Dit het ook gelyktydig aan die brand geraak. Die ander hoop, wat slegs 10 m weg was, het nie aan die brand geslaan nie. Dit is baie vreemd," sê hy.
"Toe die brand rugbaar word, het al die boere in die omgewing kom help om dit te blus. Hulle het heelnag en deur die oggend gewerk om die brand te blus. Die voer is papnat gespuit."
Muller sê die voer is onder andere deur mense en boere van Bredasdorp en Riversdal geskenk. Die vervoer daarvan na Sutherland is ook geborg.
"Altesaam 70 garsbale van 500 kg elk en 36 grasbale van 200 kg het uitgebrand. Ons moet nou hergroepeer om die oorblywende voer aan sowat 114 boere uit te deel. Ons het reeds oproepe van elders gekry van mense wat nog voer wil skenk."